Document ID: 31999D0622

31999D0622
L 245/51
SLUŽBENI LIST EUROPSKE UNIJE
08.09.1999.
ODLUKA KOMISIJE
od 8. rujna 1999.
o tretmanu povrata PDV-a neoporezivim i oporezivim jedinicama za njihove aktivnosti koje su oslobođene od PDV-a, za provedbu Direktive Vijeća 89/130/EEZ, Euratom, o usklađivanju obračuna bruto nacionalnog proizvoda po tržišnim cijenama
(objavljeno pod brojem dokumenta C(1999) 2533)
(Tekst značajan za EGP)
(1999/622/EZ, Euratom)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Ugovor o osnivanju Europske zajednice za atomsku energiju,
uzimajući u obzir Direktivu Vijeća 89/130/EEZ, Euratom od 13. veljače 1989. o usklađivanju načina obračunavanja bruto nacionalnog proizvoda po tržišnim cijenama (1), a posebno njezin članak 1.,
budući da:
(1)
Europski sustav integriranih gospodarskih računa (ESA, drugo izdanje) ne navodi izričito tretman povrata PDV-a neoporezivim jedinicama i oporezivim jedinicama za njihove aktivnosti oslobođene od PDV-a.
(2)
Za potrebe obračuna bruto nacionalnog proizvoda po tržišnim cijenama (BNPtc) u skladu s člankom 1. Direktive 89/130/EEZ, Euratom, potrebno je razjasniti tretman povrata PDV-a neoporezivim jedinicama i oporezivim jedinicama za njihove aktivnosti oslobođene od PDV-a, u svrhu drugog izdanja ESA-e.
(3)
Šestom direktivom Vijeća 77/388/EEZ od 17. svibnja 1977. o usklađivanju zakonodavstava država članica o porezima na promet - Zajednički sustav poreza na dodanu vrijednost: jedinstvena osnovica za određivanje poreza (2), kako je zadnje izmijenjena Direktivom 1999/59/EZ (3), navode se pojmovi poreznog obveznika, osobe koja nije porezni obveznik i oslobođenih aktivnosti.
(4)
Mjere predviđene ovom Odlukom u skladu su s mišljenjem odbora osnovanog na temelju članka 6. Direktive 89/130/EEZ, Euratom,
DONIJELA JE OVU ODLUKU:
Članak 1.
Pri obračunu ukupne svote nacionalnih računa u svrhu provedbe Direktive 89/130/EEZ, Euratom, povrat PDV-a, zaračunatog na njihove kupovine:
-
osobama koje nisu porezni obveznici,
-
poreznim obveznicima za njihove aktivnosti oslobođene od PDV-a,
tretirat će se prema drugom izdanju ESA-e kao tekući prijenosi (u raspodjeli računa prihoda - C3) ili kapitalni prijenosi (na računu na kojem se evidentira kapital - C5), a ne kao odbitak od PDV-a.
Za potrebe usklađene primjene ove Odluke, osobe koje nisu porezni obveznici definirane su u članku 4. Šeste direktive 77/388/EEZ, Euratom, a predviđene aktivnosti koje su oslobođene od PDV-a su one navedene u članku 13. Šeste direktive 77/388/EEZ, Euratom.
Članak 2.
Odredbe članka 1. vrijede za podatke o BNP-u prenesene u skladu s Direktivom 89/130/EEZ, Euratom, za 1988. godinu i nadalje.
Članak 3.
Ova je Odluka upućena državama članicama.
Sastavljeno u Bruxellesu 8. rujna 1999.

Labels: 2
19